CELEX: 32018D1904
Language: lt
Date: 2018-12-04 00:00:00
Title: 2018 m. gruodžio 4 d. Tarybos įgyvendinimo sprendimas (ES) 2018/1904, kuriuo Nyderlandams leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 285 straipsnio

6.12.2018   
               
               
                  LT
               
               
                  Europos Sąjungos oficialusis leidinys
               
               
                  L 310/25
               
            
         TARYBOS ĮGYVENDINIMO SPRENDIMAS (ES) 2018/1904
         2018 m. gruodžio 4 d.
         kuriuo Nyderlandams leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 285 straipsnio
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos (1), ypač į jos 395 straipsnio 1 dalį,
         atsižvelgdama į Europos Komisijos pasiūlymą,
         kadangi:
         
                     (1)
                  
                  
                     pagal Direktyvos 2006/112/EB 285 straipsnį valstybės narės, kurios nepasinaudojo galimybe pagal Tarybos direktyvos 67/228/EEB (2) 14 straipsnį, gali atleisti nuo pridėtinės vertės mokesčio (PVM) apmokestinamuosius asmenis, kurių metinė apyvarta neviršija 5 000 EUR ar lygiavertės sumos nacionaline valiuta;
                  
               
                     (2)
                  
                  
                     Komisijos 2018 m. liepos 19 d. užregistruotu raštu Nyderlandai paprašė leisti nustatyti specialią priemonę, kuria nukrypstama nuo Direktyvos 2006/112/EB 285 straipsnio, kad galėtų taikyti 25 000 EUR atleidimo nuo PVM ribą. Taikant šią specialią priemonę apmokestinamieji asmenys, kurių metinė apyvarta neviršija 25 000 EUR, būtų atleidžiami nuo tam tikrų ar visų su PVM susijusių prievolių, nurodytų Direktyvos 2006/112/EB XI antraštinės dalies 2–6 skyriuose;
                  
               
                     (3)
                  
                  
                     didesnė riba taikant Direktyvos 2006/112/EB 281–294 straipsniuose nustatytą specialią smulkaus verslo įmonėms skirtą schemą yra supaprastinimo priemonė, nes gali reikšmingai sumažinti smulkaus verslo įmonių PVM prievoles. Ta specialioji schema apmokestinamiems asmenims nėra privaloma;
                  
               
                     (4)
                  
                  
                     vadovaudamasi Direktyvos 2006/112/EB 395 straipsnio 2 dalies antra pastraipa, Komisija 2018 m. rugpjūčio 9 d. raštais Nyderlandų prašymą perdavė kitoms valstybėms narėms, išskyrus Ispaniją ir Kiprą, kuriems prašymas buvo perduotas 2018 m. rugpjūčio 10 d. raštais. 2018 m. rugpjūčio 13 d. raštu Komisija pranešė Nyderlandams, kad turi visą prašymui įvertinti būtiną informaciją;
                  
               
                     (5)
                  
                  
                     prašoma nukrypti leidžianti nuostata atitinka 2008 m. birželio 25 d. Komisijos komunikate Tarybai, Europos Parlamentui, Europos ekonomikos ir socialinių reikalų komitetui ir Regionų komitetui „Visų pirma galvokime apie mažuosius“. Europos iniciatyva „Small Business Act“ nurodytus politikos tikslus;
                  
               
                     (6)
                  
                  
                     atsižvelgiant į Nyderlandų lūkesčius, kad dėl ribos padidinimo sumažės smulkaus verslo įmonių PVM prievolės, taigi joms tenkanti administracinė našta ir reikalavimų laikymosi išlaidos, Nyderlandams turėtų būti leista taikyti specialią priemonę ribotą laiką iki 2022 m. gruodžio 31 d. Speciali schema smulkaus verslo įmonėms yra neprivaloma, todėl apmokestinamieji asmenys toliau turėtų galimybę rinktis įprastines PVM procedūras;
                  
               
                     (7)
                  
                  
                     kadangi Direktyvos 2006/112/EB 281–294 straipsniai dėl specialios smulkaus verslo įmonėms skirtos schemos šiuo metu yra peržiūrimi, gali būti, kad direktyva, kuria iš dalies keičiami tie straipsniai, bus priimta anksčiau nei 2022 m. gruodžio 31 d. baigs galioti nukrypti leidžianti nuostata ir nustatys datą, nuo kurios valstybės narės turės taikyti nacionalines nuostatas. Tuo atveju šis sprendimas turėtų būti nebetaikomas;
                  
               
                     (8)
                  
                  
                     remiantis Nyderlandų pateikta informacija, ribos padidinimas turės tik nedidelį poveikį bendrai Nyderlandų galutinio vartojimo etape surenkamų mokesčių pajamų sumai;
                  
               
                     (9)
                  
                  
                     nukrypti leidžianti nuostata nedaro poveikio Sąjungos nuosaviems ištekliams, gaunamiems iš PVM, nes Nyderlandai turi apskaičiuoti kompensaciją pagal Tarybos reglamento (EEB, Euratomas) Nr. 1553/89 (3) 6 straipsnį,
                  
               PRIĖMĖ ŠĮ SPRENDIMĄ:
         
            1 straipsnis
            Nukrypstant nuo Direktyvos 2006/112/EB 285 straipsnio, Nyderlandams leidžiama nuo PVM atleisti apmokestinamuosius asmenis, kurių metinė apyvarta neviršija 25 000 EUR.
         
         
            2 straipsnis
            Šis sprendimas taikomas nuo 2020 m. sausio 1 d. iki ankstesnės iš šių dviejų datų:
            
                        a)
                     
                     
                        2022 m. gruodžio 31 d.;
                     
                  
                        b)
                     
                     
                        datos, nuo kurios valstybės narės turi taikyti nacionalines nuostatas, kurias jos turės priimti, jei būtų priimta direktyva, kuria iš dalies keičiami Direktyvos 2006/112/EB 281–294 straipsniai dėl specialios smulkaus verslo įmonėms skirtos schemos.
                     
                  
         
            3 straipsnis
            Šis sprendimas įsigalioja pranešimo apie jį dieną.
         
         
            4 straipsnis
            Šis sprendimas skirtas Nyderlandų Karalystei.
         
         
            Priimta Briuselyje 2018 m. gruodžio 4 d.
            
               
                  Tarybos vardu
               
               
                  Pirmininkas
               
               H. LÖGER
            
         
         
            (1)  OL L 347, 2006 12 11, p. 1.
         
            (2)  1967 m. balandžio 11 d. Antroji Tarybos direktyva 67/228/EEB dėl valstybių narių teisės aktų, susijusių su apyvartos mokesčiais ir pridėtinės vertės mokesčio bendros sistemos taikymo struktūra bei procedūromis, derinimo (OL 71, 1967 4 14, p. 1303/67).
         
            (3)  1989 m. gegužės 29 d. Tarybos reglamentas (EEB, Euratomas) Nr. 1553/89 dėl galutinių vienodų nuosavų išteklių, kaupiamų iš pridėtinės vertės mokesčio, surinkimo priemonių (OL L 155, 1989 6 7, p. 9).